**Retragerea zborurilor**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

nu mai întind mâna către voi

singura mână (cealaltă împletea zborurile)

pe care o învăţasem să frământe

coca realului precum gospodina blajină

pâinea cea de toate zilele

palma forfotea de inimi nevăzute

prelungea ţărmurile degetelor cu toate holdele

rumenite cuptoare să exhibe bogăţia

nevăzută pâine harnică înflorea zilnic căuşul palmei

arcuia darul punte spre ceruri

deşi răsfoia văzduhuri între coastele voastre

să vă-nveţe înălţarea

aţi crezut că cerşeşte

şi-aţi biciuit-o cu arsura scuipatului

vârcolaci ai umbrelor ochii şi-au înfipt colţii adânc

în inimă sângerează haşurări de neguri

palma s-a închis domol

a tras storul pleoapei peste daruri

să n-o mai ardă acidul urii

mâna mea

nu mai flutură nici o atingere

nu mai iradiaziază căldură

a concentrat teritoriile într-o aripă

i-a redat libertatea dintâi

pe zboruri

mişcător univers să deschidă

respiră şi mângâie

lume

alta